Bya STEPHEN MAYAMBA, Marakech-Morocco
Lwakuna (ekiro) mu CHAN;
Ivory Coast - Zambia, 1:30
Uganda - Namibia, 4:30
WADDE nga mu kusooka yagaanyi okunokolayo omuzannyi ssekinnoomu gw’anenya okuviirako ttiimu okuvuya mu mupiira gwa CHAN, Cranes gwe yasoose okuzannya ne Zambia, omutendesi Sebastien Desabre ategeezezza nga bw’agenda okukola enkyukyuka atuuze abazannyi abaabadde n’omutindo gw’ekibogwe.
Uganda yakubiddwa Zambia ggoolo 3-1 mu kibinja B mu mpaka za African Nations Championships (CHAN) eziyindira e Morocco.
Kino kyagitadde mu kattu nga kati yeetaaga okugoba emipiira gyayo ebiri egisigadde bw’eba yaakuva mu kibinja mw’ekoobedde.
Zambia ne Namibia zaawangudde emipiira egyasoose. Desabre agamba nti;
“Ku mupiira gwa Namibia enkya (Lwakuna) ng’enda kukyusa amakkati kuba ge gasinga okukola obubi. Kyatukoze bubi okukubwa era ndi mukwetegereza abazannyi abatatandise ogwa Zambia ndabe abanasobola okuntaasa okufuna wiini ku Namibia.” Mutyaba ne Sadam baakutuula.
Okusinziira ku Ahmed Hussein, omwogezi wa FUFA ali ne ttiimu e Marakech tewali buvune bwonna wabula embeera ya kimpowooze ng’abazannyi tebakyayala olw’okukubwa Zambia ekiraga nti baayisiddwa bubi.
“Obutawangula Zambia kyayisizza bubi abazannyi era ne mu nkambi kyeraga. Kyokka omutendesi yayogedde nabo n’abagumya baleme kwe kubagiza,” Hussein bwe yagambye.
Yayongeddeko nti, Muzamir Mutyaba ne Saddam Juma be bazannyi omutendesi kwe yasonze.
tso_Latn quy_Latn swh_Latn swh_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn